CELEX: 32020R1229
Language: lt
Date: 2019-11-29 00:00:00
Title: Komisijos deleguotasis reglamentas (ES) 2020/1229 2019 m. lapkričio 29 d. kuriuo Europos Parlamento ir Tarybos reglamentas (ES) 2017/2402 papildomas techniniais reguliavimo standartais, kuriais nustatomi pakeitimo vertybiniais popieriais duomenų saugyklų duomenų rinkimo, bendrinimo, lyginimo, prieigos prie jų ir jų išsamumo bei nuoseklumo tikrinimo veiklos standartai (Tekstas svarbus EEE)

3.9.2020   
               
               
                  LT
               
               
                  Europos Sąjungos oficialusis leidinys
               
               
                  L 289/335
               
            
         KOMISIJOS DELEGUOTASIS REGLAMENTAS (ES) 2020/1229
         2019 m. lapkričio 29 d.
         kuriuo Europos Parlamento ir Tarybos reglamentas (ES) 2017/2402 papildomas techniniais reguliavimo standartais, kuriais nustatomi pakeitimo vertybiniais popieriais duomenų saugyklų duomenų rinkimo, bendrinimo, lyginimo, prieigos prie jų ir jų išsamumo bei nuoseklumo tikrinimo veiklos standartai
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. gruodžio 12 d. Europos Parlamento ir Tarybos reglamentą (ES) 2017/2402, kuriuo nustatoma bendroji pakeitimo vertybiniais popieriais sistema ir sukuriama specialioji paprasto, skaidraus ir standartizuoto pakeitimo vertybiniais popieriais sistema, ir iš dalies keičiamos direktyvos 2009/65/EB, 2009/138/EB ir 2011/61/ES bei reglamentai (EB) Nr. 1060/2009 ir (ES) Nr. 648/2012 (1), ypač į jo 10 straipsnio 7 dalies a punktą ir 17 straipsnio 2 dalies b, c ir d punktus,
         kadangi:
         
                     (1)
                  
                  
                     Reglamento (ES) 2017/2402 17 straipsnio 1 dalyje nurodyti subjektai turėtų galėti vykdyti savo atitinkamus įsipareigojimus, įgaliojimus ir prievoles. Todėl pakeitimo vertybiniais popieriais duomenų saugyklų šiems subjektams teikiama informacija turėtų būti aukštos kokybės ir ją turėtų būti galima laiku, išsamiai ir struktūriškai bendrinti ir lyginti su kitų pakeitimo vertybiniais popieriais duomenų saugyklų duomenimis. Taigi pakeitimo vertybiniais popieriais duomenų saugyklos, prieš pateikdamos tą informaciją tiems subjektams, turėtų įvertinti, ar ji yra išsami ir nuosekli, ir pateikti tiems subjektams dienos pabaigos ataskaitą ir bendrą duomenų išsamumo balą;
                  
               
                     (2)
                  
                  
                     procedūros, skirtos patikrinti, ar informacija, kurią iniciatoriai, rėmėjai arba SPPVPS pateikia pakeitimo vertybiniais popieriais saugykloms, yra išsami ir nuosekli, turėtų būti nustatytos atsižvelgiant į pakeitimo vertybiniais popieriais rūšių, ypatybių ir praktikos įvairovę. Todėl tikslinga numatyti tikrinimo procedūras, kurios apimtų informacijos, pateiktos apie panašius pakeitimo vertybiniais popieriais atvejus (pvz., kuriuos sieja tas pats arba susijęs iniciatorius, pagrindinės pozicijos rūšis, struktūrinė ypatybė ar geografinė teritorija) palyginimą;
                  
               
                     (3)
                  
                  
                     siekiant užtikrinti teikiamos informacijos kokybę, taip pat turėtų būti taikomos tą informaciją pagrindžiančių dokumentų išsamumo ir nuoseklumo tikrinimo procedūros. Tačiau atsižvelgiant į tai, kad patikrinti tų dokumentų išsamumą ir nuoseklumą yra sąlyginai sunku, pakeitimo vertybiniais popieriais duomenų saugyklos turėtų reikalauti, kad informaciją teikiantys subjektai raštu patvirtintų, kad jų pateikti pakeitimą vertybiniais popieriais pagrindžiantys dokumentai yra išsamūs ir nuoseklūs. Esminis jau pateiktų dokumentų atnaujinimas turėtų būti laikomas nauju pakeitimo vertybiniais popieriais dokumentu, dėl kurio reikia prašyti rašytinio patvirtinimo;
                  
               
                     (4)
                  
                  
                     kad Reglamento (ES) 2017/2402 17 straipsnio 1 dalyje nurodyti subjektai galėtų vykdyti savo atitinkamus įsipareigojimus, įgaliojimus ir prievoles, reikia, kad pakeitimo vertybiniais popieriais duomenų saugyklose saugomą išsamią informaciją apie pakeitimo vertybiniais popieriais atvejus, prie kurios tie subjektai turi turėti tiesioginę ir neatidėliotiną prieigą, būtų galima suderintai ir nuosekliai palyginti. Todėl šie duomenys turėtų būti pateikiami XML formatu (angl. Extensible Markup Language), nes šis formatas plačiai naudojamas finansų sektoriuje;
                  
               
                     (5)
                  
                  
                     turėtų būti užtikrintas visų tipų duomenų, kuriais keičiasi pakeitimo vertybiniais popieriais duomenų saugyklos ir Reglamento (ES) 2017/2402 17 straipsnio 1 dalyje nurodyti subjektai, konfidencialumas. Todėl toks keitimasis duomenimis turėtų būti vykdomas per saugią mašinų sąveikos sąsają, naudojant duomenų šifravimo protokolus. Siekiant užtikrinti, kad būtų taikomi minimalūs bendri standartai, turėtų būti naudojamas saugusis rinkmenų perdavimo protokolas (angl. SSH File Transfer Protocol);
                  
               
                     (6)
                  
                  
                     duomenys, susiję su naujausiomis pakeitimo vertybiniais popieriais pagrindinėmis pozicijomis, investuotojų ataskaitomis, viešai neatskleista informacija ir reikšmingo įvykio informacija, taip pat tų duomenų kokybės ir savalaikiškumo rodikliai yra būtini vykdant pakeitimo vertybiniais popieriais investicijų pozicijų ir galimų investicijų, taip pat finansinio stabilumo ir sisteminės rizikos nuolatinę stebėseną. Todėl Reglamento (ES) 2017/2402 17 straipsnio 1 dalyje nurodyti subjektai turėtų ad hoc arba iš anksto numatytu periodiškumu turėti prieigą prie tų duomenų, atitinkančią jų poreikius tuos duomenis gauti;
                  
               
                     (7)
                  
                  
                     pakeitimas vertybiniais popieriais yra sudėtingas ir nevienalytis, o vartotojai, turintys prieigą prie pakeitimo vertybiniais popieriais duomenų saugyklų informacijos, yra skirtingi. Todėl labai svarbu sudaryti sąlygas gauti tiesioginę ir neatidėliotiną prieigą prie konkrečių duomenų rinkinių ir informacijos. Ta prieiga turėtų apimti prieigą kompiuterio skaitomu formatu, kai informacija yra susijusi su duomenimis ir su visa duomenų saugykloje laikoma einamąja ir istorine informacija apie pakeitimą vertybiniais popieriais. Tuo tikslu konkrečiai informacijai gauti turėtų būti sukurta ad hoc prašymų, kuriuos būtų galima jungti, sistema. Terminai, kada pakeitimo vertybiniais popieriais duomenų saugyklos turėtų pateikti duomenis Reglamento (ES) 2017/2402 17 straipsnio 1 dalyje nurodytiems subjektams, turėtų būti suderinti, kad tiems subjektams ir pakeitimo vertybiniais popieriais duomenų saugykloms būtų lengviau veiksmingai tvarkyti duomenis. Kartu turėtų būti užtikrinta, kad duomenys būtų gaunami iki nustatyto termino ir jų prašantys subjektai galėtų veiksmingai vykdyti savo įsipareigojimus;
                  
               
                     (8)
                  
                  
                     Reglamento (ES) 2017/2402 17 straipsnio 1 dalyje nurodyti subjektai remiasi pakeitimo vertybiniais popieriais duomenų saugyklų saugomais duomenimis, be kita ko, kad palygintų dabartinius ir ankstesnius pakeitimo vertybiniais popieriais atvejus. Todėl tikslinga nustatyti, kad duomenų saugyklos saugotų įrašus apie pakeitimą vertybiniais popieriais 10 metų po pakeitimo vertybiniais popieriais nutraukimo vadovaudamosi Reglamento (ES) 2017/2402 10 straipsnio 2 dalimi ir Europos Parlamento ir Tarybos reglamento (ES) Nr. 648/2012 (2) 80 straipsnio 3 dalimi;
                  
               
                     (9)
                  
                  
                     šio reglamento nuostatos yra glaudžiai susijusios, nes jomis reglamentuojami standartai ir procedūros, susiję su pakeitimo vertybiniais popieriais duomenų saugyklų turimos informacijos rinkimu ir tvarkymu ir prieiga prie tos informacijos. Todėl tas nuostatas derėtų įtraukti į vieną reglamentą;
                  
               
                     (10)
                  
                  
                     šis reglamentas grindžiamas Europos vertybinių popierių ir rinkų institucijos (EVPRI) Komisijai pateiktais techninių reguliavimo standartų projektais;
                  
               
                     (11)
                  
                  
                     EVPRI surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas su jais susijusias sąnaudas ir naudą ir paprašė, kad pagal Europos Parlamento ir Tarybos reglamento (ES) Nr. 1095/2010 (3) 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Terminų apibrėžtys
            Šiame reglamente vartojamų terminų apibrėžtys:
            
                        a)
                     
                     
                        informaciją teikiantis subjektas – subjektas, paskirtas pagal Reglamento (ES) 2017/2402 7 straipsnio 2 dalį;
                     
                  
                        b)
                     
                     
                        duomenų fiksavimo data – informacijos, pateiktos pagal Komisijos deleguotąjį reglamentą (ES) 2020/1224 (4), ataskaitinė data.
                     
                  
         
            2 straipsnis
            Dienos pabaigos ataskaita
            
               1.   Pakeitimo vertybiniais popieriais duomenų saugyklos kasdien parengia vieną apibendrintą dienos pabaigos ataskaitą apie visus pakeitimo vertybiniais popieriais atvejus, apie kuriuos joms pranešta, išskyrus pakeitimą vertybiniais popieriais, apie kurį pranešta ir kuris buvo atmestas pagal 4 straipsnio 6 dalį. Ta ataskaita grindžiama naujausia pateikta informacija, į ją neįtraukiami atvejai, kai pakeitimas vertybiniais popieriais buvo atmestas pagal 4 straipsnio 6 dalį, ir pateikiama bent ši informacija:
               
                           a)
                        
                        
                           unikalus identifikatorius, priskirtas pagal Deleguotojo reglamento (ES) 2020/1224 XI straipsnį;
                        
                     
                           b)
                        
                        
                           jei yra, pakeitimo vertybiniais popieriais segmentų, obligacijų arba subordinuotųjų paskolų ISIN kodai;
                        
                     
                           c)
                        
                        
                           visų pakeitimo vertybiniais popieriais segmentų, obligacijų arba subordinuotųjų paskolų dabartinių pagrindinių likučių suma eurais, naudojant ankstesnės darbo dienos keitimo kursą, paskelbtą Europos Centrinio Banko interneto svetainėje;
                        
                     
                           d)
                        
                        
                           pakeitimo vertybiniais popieriais pavadinimas;
                        
                     
                           e)
                        
                        
                           ar pakeitimas vertybiniais popieriais yra ABCP, ar ne ABCP pakeitimas vertybiniais popieriais;
                        
                     
                           f)
                        
                        
                           ar pakeitimo vertybiniais popieriais struktūra yra M tipo (pagrindinis patikos fondas), kaip nurodyta Deleguotojo reglamento (ES) 2020/1224 XIV priedo SESS9 laukelyje, ar S tipo (visais kitais pakeitimo vertybiniais popieriais atvejais);
                        
                     
                           g)
                        
                        
                           ar pakeitimo vertybiniais popieriais rizikos perleidimo metodas yra T (tikras pardavimas), kaip nurodyta Deleguotojo reglamento (ES) 2020/1224 XII priedo IVSS11 laukelyje, ar S (sintetinis pakeitimas vertybiniais popieriais), kaip nurodyta to reglamento XIV priedo SESV11 laukelyje, ar ABCP (ABCP pakeitimas vertybiniais popieriais);
                        
                     
                           h)
                        
                        
                           iniciatoriaus, rėmėjo ir SPPVPS pavadinimas ir juridinio asmens identifikatorius (LEI);
                        
                     
                           i)
                        
                        
                           vėliausia palūkanų mokėjimo data ISO 8601 datos formatu;
                        
                     
                           j)
                        
                        
                           pakeitimo vertybiniais popieriais duomenų saugyklos gauto vėliausio duomenų pateikimo laiko žyma ISO 8601 datos ir laiko (UCT) formatu sekundžių tikslumu arba, kai yra keli duomenų su ta pačia fiksavimo data pateikimai, anksčiausių ir vėliausių duomenų, kurių fiksavimo data yra ta pati, pateikimų laiko žymos ISO 8601 datos ir laiko (UCT) formatu;
                        
                     
                           k)
                        
                        
                           pakeitimo vertybiniais popieriais duomenų saugyklos gauto vėliausio duomenų pateikimo duomenų fiksavimo data ISO 8601 datos formatu;
                        
                     
                           l)
                        
                        
                           pakeitimo vertybiniais popieriais duomenų saugyklos gautų duomenų, kurių fiksavimo data, nurodyta k punkte, yra ta pati, pateikimų skaičius;
                        
                     
                           m)
                        
                        
                           pakeitimo vertybiniais popieriais duomenų saugyklos vėliausiai gautų duomenų išsamumo balas, nurodytas 3 straipsnyje;
                        
                     
                           n)
                        
                        
                           ne ABCP pakeitimo vertybiniais popieriais atveju – iniciatoriaus arba pirminio skolintojo įsisteigimo valstybė;
                        
                     
                           o)
                        
                        
                           ABCP pakeitimo vertybiniais popieriais atveju – rėmėjo įsisteigimo valstybė;
                        
                     
                           p)
                        
                        
                           valstybė, kurioje yra dauguma pagrindinių pozicijų, vertinant pagal pagrindinių pozicijų dabartinį pagrindinės sumos likutį;
                        
                     
                           q)
                        
                        
                           labiausiai paplitusi pakeitimo vertybiniais popieriais pagrindinių pozicijų rūšis, vertinant pagal dabartinį pagrindinės sumos likutį.
                        
                     
                           r)
                        
                        
                           Taikant n punktą, kai pakeitimo vertybiniais popieriais pagrindines pozicijas sudaro kelių iniciatorių arba pirminių skolintojų pozicijos, iniciatoriaus arba pirminio skolintojo įsisteigimo valstybė yra iniciatoriaus arba pirminio skolintojo, turinčio daugiausiai pozicijų pagal dabartinį pagrindinės pakeitimo vertybiniais popieriais sumos likutį, valstybė.
                        
                     
            
               2.   Pakeitimo vertybiniais popieriais duomenų saugyklos dienos pabaigos ataskaitą pateikia XML formatu.
            
            
               3.   Šiame straipsnyje nurodytos laiko žymos daugiau nei viena sekunde nenukrypsta nuo suderintojo pasaulinio laiko (UTC), kurį skelbia ir tikslina vienas iš laiko centrų, įrašytų į paskutinės Tarptautinio svorių ir matų biuro (pranc. Bureau International des Poids et Mesures, BIPM) metinės laiko veiklos ataskaitos sąrašą.
            
         
         
            3 straipsnis
            Duomenų išsamumo vertinimas
            
               4.   Naudodamos priedo 1 lentelėje nustatytą duomenų išsamumo vertinimo matricą, pakeitimo vertybiniais popieriais duomenų saugyklos kiekvieno duomenų pateikimo atveju apskaičiuoja duomenų išsamumo balą:
               
                  
               
                  
               kai:
               
                   reiškia bendrą pateiktos informacijos laukelių, kuriuose įrašytos atitinkamos parinkties „duomenų nėra“ vertės, nurodomos pagal Deleguotojo reglamento (ES) 2020/1224 9 straipsnio 3 dalį, skaičių.
               
                  N reiškia bendrą pateiktos informacijos laukelių, kuriuose pagal Deleguotojo reglamento (ES) 2020/1224 9 straipsnio 3 dalį gali būti nurodyta kuri nors iš parinkties „duomenų nėra“ verčių (nuo ND1 iki ND4), skaičių.
               Apskaičiuojant duomenų išsamumo balą, laukeliai, užpildyti naudojant „ND4 MMMM-MM-DD“ formatą, turi būti suprantami kaip „ND4“.
            
         
         
            4 straipsnis
            Informacijos išsamumo ir nuoseklumo tikrinimas
            
               1.   Pakeitimo vertybiniais popieriais duomenų saugyklos patikrina joms pateiktos informacijos išsamumą ir nuoseklumą, patikrindamos:
               
                           a)
                        
                        
                           informaciją teikiančio subjekto pavadinimą, nurodytą Deleguotojo reglamento (ES) …/… [Komisijos deleguotasis reglamentas (ES) 2020/1224 XII priedo IVSS4 laukelyje arba XIII priedo IVAS3 laukelyje;
                        
                     
                           b)
                        
                        
                           ar pateiktino punkto kodas, nurodytas Deleguotojo reglamento (ES) 2020/1224 I priedo 3 lentelėje, yra teisingas.
                        
                     
            
               2.   Kalbant apie Reglamento (ES) 2017/2402 7 straipsnio 1 dalies a, e, f ir g punktuose nurodytą informaciją, pakeitimo vertybiniais popieriais duomenų saugyklos taip pat patikrina tos informacijos išsamumą ir nuoseklumą:
               
                           a)
                        
                        
                           patikrindamos, ar informacija pateikta laikantis Komisijos įgyvendinimo reglamento (ES) 2020/1225 (5) II–XV prieduose nustatytų informacijos teikimo šablonų struktūros ir formato;
                        
                     
                           b)
                        
                        
                           palygindamos informaciją, pateiktą:
                           
                                       i)
                                    
                                    
                                       tos pačios duomenų fiksavimo datos ir tos pačios pagrindinės pozicijos, investuotojų ataskaitos, viešai neatskleistos informacijos arba reikšmingo įvykio informacijos punkto skirtinguose laukeliuose;
                                    
                                 
                                       ii)
                                    
                                    
                                       skirtingų pagrindinių pozicijų, investuotojų ataskaitos, viešai neatskleistos informacijos arba reikšmingo įvykio informacijos punktų tame pačiame laukelyje ir tą pačią duomenų fiksavimo datą;
                                    
                                 
                                       iii)
                                    
                                    
                                       tos pačios pagrindinės pozicijos, investuotojų ataskaitos, viešai neatskleistos informacijos arba reikšmingo įvykio informacijos punktų tame pačiame laukelyje ir skirtingomis duomenų fiksavimo datomis;
                                    
                                 
                                       iv)
                                    
                                    
                                       kitais panašaus pakeitimo vertybiniais popieriais atvejais;
                                    
                                 
                     
                           c)
                        
                        
                           patikrindamos, ar pateiktos informacijos duomenų fiksavimo data ir pateikimo laiko žyma atitinka Deleguotojo reglamento (ES) 2020/1224 10 straipsnį;
                        
                     
                           d)
                        
                        
                           patikrindamos, ar Deleguotojo reglamento (ES) 2020/1224 9 straipsnio 3 dalyje nustatyta parinktis „duomenų nėra“ naudojama tik kai tai leidžiama ir pateikti duomenys pakankamai gerai atspindi pagrindines pakeitimo vertybiniais popieriais pozicijas.
                        
                     ABCP pakeitimo vertybiniais popieriais atveju šioje dalyje esančios nuorodos į pagrindines pozicijas laikomos nuorodomis į pagrindinių pozicijų rūšis.
            
            
               3.   Pakeitimo vertybiniais popieriais duomenų saugyklos patikrina pagal Reglamento (ES) 2017/2402 7 straipsnio 1 dalies b punktą joms pateiktų dokumentų išsamumą ir nuoseklumą, prašydamos informaciją teikiančių subjektų pateikti rašytinį patvirtinimą, kad:
               
                           a)
                        
                        
                           pakeitimo vertybiniais popieriais duomenų saugyklai pateikti visi Deleguotojo reglamento (ES) 2020/1224 I priedo 3 lentelėje nurodyti punktai, kuriuos reikia pateikti pagal Reglamento (ES) 2017/2402 7 straipsnio 1 dalies b punktą;
                        
                     
                           b)
                        
                        
                           dokumentai atitinka faktines pakeitimo vertybiniais popieriais sąlygas ir ypatybes.
                        
                     
            
               4.   Pateikti 3 dalyje nurodytą rašytinį patvirtinimą prašoma laikantis šių terminų:
               
                           a)
                        
                        
                           per penkias darbo dienas nuo pirmos pakeitimui naudojamų vertybinių popierių emisijos arba, ABCP pakeitimo vertybiniais popieriais atvejais, per penkias darbo dienas nuo pirmos vertybinių popierių emisijos pagal ABCP programą;
                        
                     
                           b)
                        
                        
                           kas dvylika mėnesių nuo a punkte nurodytų prašymų datos;
                        
                     
                           c)
                        
                        
                           per penkias darbo dienas po to, kai pateikiamas naujas dokumentas pagal Reglamento (ES) 2017/2402 7 straipsnio 1 dalies b punktą.
                        
                     Pakeitimo vertybiniais popieriais duomenų saugykla, per 14 dienų nuo pirmoje pastraipoje nurodyto prašymo pateikimo dienos negavusi rašytinio patvirtinimo, paprašo informaciją teikiančio subjekto per 14 dienų jai tokį rašytinį patvirtinimą pateikti.
            
            
               5.   Pakeitimo vertybiniais popieriais duomenų saugyklos patikrina, ar Reglamento (ES) 2017/2402 7 straipsnio 1 dalies d punkte nurodytas pranešimas apie PSS pakeitimą vertybiniais popieriais, kuris buvo pateiktas tai pakeitimo vertybiniais popieriais duomenų saugyklai, atitinka Komisijos įgyvendinimo reglamento (ES) 2020/1227 (6) prieduose nustatytų šablonų struktūrą ir formatą.
            
            
               6.   Pakeitimo vertybiniais popieriais duomenų saugykla atmeta pateiktą informaciją, kuri yra neišsami arba nenuosekli pagal 1, 2 ir 5 dalis, išskyrus 2 dalies b punkto iii ir iv papunkčius. Pakeitimo vertybiniais popieriais duomenų saugykla pagal šią dalį atmestą informaciją priskiria vienai iš priedo 2 lentelėje nurodytų atmetimo kategorijų.
            
            
               7.   Pakeitimo vertybiniais popieriais duomenų saugykla Reglamento (ES) 2017/2402 17 straipsnio 1 dalyje nurodytiems subjektams nedelsdama praneša:
               
                           a)
                        
                        
                           kad pateikta informacija yra neišsami arba nenuosekli pagal 2 dalies b punkto iii ir iv papunkčius;
                        
                     
                           b)
                        
                        
                           kad pakeitimo vertybiniais popieriais duomenų saugykla negavo 3 dalyje nurodyto rašytinio patvirtinimo.
                        
                     
            
               8.   Per vieną valandą nuo Reglamento (ES) 2017/2402 7 straipsnyje nurodytos informacijos gavimo pakeitimo vertybiniais popieriais duomenų saugyklos pateikia informaciją teikiantiems subjektams išsamią grįžtamąją informaciją apie patikrinimų, atliktų pagal 1, 2, 3 ir 5 dalis, rezultatus, įskaitant atmetimo kategoriją, priskirtą pagal 6 dalį. Pateikiant grįžtamąją informaciją nurodoma bent jau:
               
                           a)
                        
                        
                           unikalus pakeitimo vertybiniais popieriais identifikatorius, priskirtas pagal Deleguotojo reglamento (ES) 2020/1224 11 straipsnį;
                        
                     
                           b)
                        
                        
                           Deleguotojo reglamento (ES) 2020/1224 I priedo 3 lentelėje nurodytas punkto kodas (-ai);
                        
                     
                           c)
                        
                        
                           informacijos pateikimo laiko žyma ISO 8601 datos ir laiko (UCT) formatu sekundžių tikslumu.
                        
                     
            
               9.   Kiekvieną pirmadienį iki 19.00.00 UTC pakeitimo vertybiniais popieriais duomenų saugyklos parengia visos informacijos, kurią jos atmetė nuo ankstesnio pirmadienio 19.00.00 UTC, ataskaitą. Ataskaitoje pateikiama bent ši informacija:
               
                           a)
                        
                        
                           unikalus pakeitimo vertybiniais popieriais identifikatorius, priskirtas pagal Deleguotojo reglamento (ES) 2020/1224 11 straipsnį;
                        
                     
                           b)
                        
                        
                           pakeitimo vertybiniais popieriais pavadinimas;
                        
                     
                           c)
                        
                        
                           jei yra, pakeitimo vertybiniais popieriais segmentų, obligacijų arba subordinuotųjų paskolų ISIN kodai;
                        
                     
                           d)
                        
                        
                           iniciatoriaus, rėmėjo ir SPPVPS pavadinimas ir LEI;
                        
                     
                           e)
                        
                        
                           informacijos pateikimo laiko žyma ISO 8601 datos ir laiko (UCT) formatu sekundžių tikslumu;
                        
                     
                           f)
                        
                        
                           Deleguotojo reglamento (ES) 2020/1224 I priedo 3 lentelėje nurodyti teikiamos informacijos punktų kodai;
                        
                     
                           g)
                        
                        
                           šio reglamento priedo 2 lentelėje nurodyta atmetimo kategorija ir konkrečios tos atmetimo kategorijos priskyrimo aplinkybės;
                        
                     
                           h)
                        
                        
                           paaiškinimas (-ai), kurį (-iuos) informaciją teikiantis subjektas pateikė iki ataskaitos paskelbimo dienos 17.00.00 UTC, kodėl pateikta informacija yra neišsami ar nenuosekli, arba kodėl 3 dalyje nurodytas rašytinis patvirtinimas nebuvo pateiktas.
                        
                     
         
         
            5 straipsnis
            Išsami informacija, kurios prieiga turi būti suteikta
            Reglamento (ES) 2017/2402 17 straipsnio 2 dalies c punkte nurodyta išsami informacija yra ši:
            
                        a)
                     
                     
                        visa informacija, kurią pakeitimo vertybiniais popieriais duomenų saugykla gavo iš informaciją teikiančių subjektų pagal Reglamentą (ES) 2017/2402;
                     
                  
                        b)
                     
                     
                        2 straipsnyje nurodyta dienos pabaigos ataskaita, 3 straipsnyje nurodytas duomenų išsamumo balas ir visa informacija, gauta atlikus patikrinimus pagal šio reglamento 4 straipsnį;
                     
                  
                        c)
                     
                     
                        visos formulės ir apskaičiavimo bei bendrinimo metodai, naudojami a ir b punktuose nurodytai informacijai parengti.
                     
                  
         
            6 straipsnis
            Prieigos prie išsamios informacijos sąlygos
            
               1.   Prieiga prie 5 straipsnyje nurodytos informacijos suteikiama gavus prašymą. Prašyme suteikti prieigą pateikiama ši informacija:
               
                           a)
                        
                        
                           prašančiojo subjekto pavadinimas;
                        
                     
                           b)
                        
                        
                           prašančiojo subjekto kontaktinis asmuo;
                        
                     
                           c)
                        
                        
                           prašymą suteikti prieigą teikiančio subjekto, nurodyto Reglamento (ES) 2017/2402 17 straipsnio 1 dalyje, rūšis;
                        
                     
                           d)
                        
                        
                           prašančiojo subjekto asmenų, kurie turės prieigą prie prašomos informacijos, vardai ir pavardės;
                        
                     
                           e)
                        
                        
                           prisijungimo prie saugiojo SSH rinkmenų perdavimo protokolo, kaip reikalaujama 7 straipsnio 2 dalyje, duomenys;
                        
                     
                           f)
                        
                        
                           ar prašymas yra ad hoc, ar iš anksto numatytas periodinis prašymas;
                        
                     
                           g)
                        
                        
                           prašomos informacijos identifikavimas remiantis bet kokiu 4 dalyje nurodytų kriterijų deriniu;
                        
                     
                           h)
                        
                        
                           visa kita techninė informacija, susijusi su prašančiojo subjekto prieiga.
                        
                     
            
               2.   1 dalies tikslais pakeitimo vertybiniais popieriais duomenų saugyklos:
               
                           a)
                        
                        
                           paskiria asmenį (-is), atsakingą (-us) už ryšių su Reglamento (ES) 2017/2402 17 straipsnio 1 dalyje nurodytais subjektais palaikymą;
                        
                     
                           b)
                        
                        
                           savo interneto svetainėje skelbia prieigos prie informacijos sąlygas ir nurodymus dėl prašymo suteikti prieigą prie tos informacijos pateikimo;
                        
                     
                           c)
                        
                        
                           suteikia prieigą tik prie prašyme suteikti prieigą nurodytos informacijos;
                        
                     
                           d)
                        
                        
                           kuo greičiau, bet ne vėliau kaip per 30 dienų nuo prašymo suteikti prieigą prie tos informacijos pateikimo nustato technines priemones, kurių reikia, kad Reglamento (ES) 2017/2402 17 straipsnio 1 dalyje nurodyti subjektai galėtų pateikti prašymus suteikti prieigą prie tos informacijos.
                        
                     
            
               3.   Prieiga prie 5 straipsnyje nurodytos informacijos suteikiama laikantis šių terminų:
               
                           a)
                        
                        
                           gavus ad hoc arba iš anksto numatytą periodinį prašymą pateikti 2 straipsnyje nurodytą dienos pabaigos ataskaitą, ne vėliau kaip dienos, su kuria ataskaita yra susijusi, 19.00.00 UTC;
                        
                     
                           b)
                        
                        
                           ne vėliau kaip pirmos dienos po prašymo suteikti prieigą gavimo 12.00.00 UTC, jei informacija yra susijusi su pakeitimu vertybiniais popieriais, kurio kaina dar nenustatyta arba kurio terminas dar nesuėjo arba suėjo mažiau nei prieš metus iki prašymo pateikimo dienos;
                        
                     
                           c)
                        
                        
                           ne vėliau kaip per tris darbo dienas nuo prašymo suteikti prieigą gavimo dienos, jei informacija yra susijusi su pakeitimu vertybiniais popieriais, kurio terminas suėjo daugiau nei prieš metus iki prašymo pateikimo dienos;
                        
                     
                           d)
                        
                        
                           ne vėliau kaip per tris darbo dienas nuo prašymo suteikti prieigą gavimo dienos, jei informacija yra susijusi su keliais pakeitimo vertybiniais popieriais atvejais pagal abu b ir c punktus.
                        
                     
            
               4.   Pakeitimo vertybiniais popieriais duomenų saugyklos suteikia Reglamento (ES) 2017/2402 17 straipsnio 1 dalyje nurodytiems subjektams prieigą prie 5 straipsnyje nurodytos informacijos, remdamosi bet kokiu šių kriterijų deriniu:
               
                           a)
                        
                        
                           pakeitimo vertybiniais popieriais rūšis: ne ABCP arba ABCP;
                        
                     
                           b)
                        
                        
                           pakeitimo vertybiniais popieriais struktūros tipas: M (pagrindinis patikos fondas), kaip nurodyta Deleguotojo reglamento (ES) 2020/1224 XIV priedo SESS9 laukelyje, arba S (visais kitais pakeitimo vertybiniais popieriais atvejais);
                        
                     
                           c)
                        
                        
                           pakeitimo vertybiniais popieriais rizikos perleidimo metodas: Y (tikras pardavimas), kaip nurodyta Deleguotojo reglamento (ES) 2020/1224 XII priedo IVSS11 laukelyje, arba Y (sintetinis), kaip nurodyta to reglamento XIV priedo SESV11 laukelyje, arba ABCP (ABCP pakeitimas vertybiniais popieriais);
                        
                     
                           d)
                        
                        
                           pakeitimo vertybiniais popieriais punkto kodas;
                        
                     
                           e)
                        
                        
                           pakeitimo vertybiniais popieriais pagrindinės pozicijos rūšis;
                        
                     
                           f)
                        
                        
                           pakeitimo vertybiniais popieriais pagrindinės pozicijos dalis;
                        
                     
                           g)
                        
                        
                           pakeitimo vertybiniais popieriais investuotojų ataskaitos šablono dalis;
                        
                     
                           h)
                        
                        
                           pakeitimo vertybiniais popieriais viešai neatskleista informacija arba reikšmingo įvykio informacijos šablono dalis;
                        
                     
                           i)
                        
                        
                           identifikatorius:
                           
                                       i)
                                    
                                    
                                       unikalus identifikatorius;
                                    
                                 
                                       ii)
                                    
                                    
                                       sandorio identifikatorius;
                                    
                                 
                                       iii)
                                    
                                    
                                       Tarptautinis vertybinių popierių identifikavimo numeris;
                                    
                                 
                                       iv)
                                    
                                    
                                       naujas arba pirminis segmento / obligacijos identifikatorius;
                                    
                                 
                                       v)
                                    
                                    
                                       naujas arba pirminis pagrindinės pozicijos identifikatorius;
                                    
                                 
                                       vi)
                                    
                                    
                                       naujas arba pirminis įsipareigojančiojo asmens identifikatorius;
                                    
                                 
                                       vii)
                                    
                                    
                                       iniciatoriaus juridinio asmens identifikatorius;
                                    
                                 
                                       viii)
                                    
                                    
                                       rėmėjo juridinio asmens identifikatorius;
                                    
                                 
                                       ix)
                                    
                                    
                                       SPPVPS juridinio asmens identifikatorius;
                                    
                                 
                                       x)
                                    
                                    
                                       pirminio skolintojo juridinio asmens identifikatorius;
                                    
                                 
                                       xi)
                                    
                                    
                                       CLO valdytojo juridinio asmens identifikatorius;
                                    
                                 
                     
                           j)
                        
                        
                           geografija:
                           
                                       i)
                                    
                                    
                                       geografinis regionas;
                                    
                                 
                                       ii)
                                    
                                    
                                       taikoma teisė;
                                    
                                 
                     
                           k)
                        
                        
                           data ir laikas:
                           
                                       i)
                                    
                                    
                                       pateikimo laiko žyma;
                                    
                                 
                                       ii)
                                    
                                    
                                       duomenų fiksavimo data;
                                    
                                 
                                       iii)
                                    
                                    
                                       segmento / obligacijos emisijos data;
                                    
                                 
                                       iv)
                                    
                                    
                                       segmento / obligacijos galutinis išpirkimo terminas;
                                    
                                 
                                       v)
                                    
                                    
                                       pagrindinės pozicijos inicijavimo data;
                                    
                                 
                                       vi)
                                    
                                    
                                       pagrindinės pozicijos išpirkimo data;
                                    
                                 
                     
                           l)
                        
                        
                           valiuta:
                           
                                       i)
                                    
                                    
                                       segmento / obligacijos valiuta;
                                    
                                 
                                       ii)
                                    
                                    
                                       pagrindinės pozicijos valiuta.
                                    
                                 
                     
            
               5.   Pakeitimo vertybiniais popieriais duomenų saugyklos XML formatu pateikia šią informaciją:
               
                           a)
                        
                        
                           Reglamento (ES) 2017/2402 7 straipsnio 1 dalies a ir d–g punktuose nurodytą informaciją;
                        
                     
                           b)
                        
                        
                           pakeitimo vertybiniais popieriais duomenų saugyklų pagal šio reglamento 2 ir 4 straipsnius parengtą informaciją, išskyrus rašytinius patvirtinimus, gautus pagal 4 straipsnio 3 dalį.
                        
                     
         
         
            7 straipsnis
            Duomenų rinkimo ir prieigos standartai
            
               1.   Gaudamos duomenis iš informaciją teikiančių subjektų ar kitų pakeitimo vertybiniais popieriais duomenų saugyklų ir perduodamos duomenis Reglamento (ES) 2017/2402 17 straipsnio 1 dalyje nurodytiems subjektams pakeitimo vertybiniais popieriais duomenų saugyklos naudoja elektroninį parašą ir duomenų šifravimo protokolus.
            
            
               2.   1 dalies tikslais pakeitimo vertybiniais popieriais duomenų saugyklos sukuria ir palaiko saugią mašinų sąveikos sąsają ir užtikrina, kad ta sąsaja būtų prieinama informaciją teikiantiems subjektams ir Reglamento (ES) 2017/2402 17 straipsnio 1 dalyje nurodytiems subjektams. Ta sąsaja turi būti paremta saugiuoju rinkmenų perdavimo protokolu.
            
            
               3.   Ryšiams palaikyti per 2 dalyje nurodytą sąsają ir šio reglamento 6 straipsnio 5 dalyje nurodytai informacijai pateikti Reglamento (ES) 2017/2402 17 straipsnio 1 dalyje nurodytiems subjektams pakeitimo vertybiniais popieriais duomenų saugyklos naudoja standartizuotas XML pranešimus.
            
         
         
            8 straipsnis
            Įrašų saugojimas
            
               1.   Pakeitimo vertybiniais popieriais duomenų saugyklos saugo šiuos įrašus:
               
                           a)
                        
                        
                           pakeitimo vertybiniais popieriais duomenų saugyklos atliktų patikrinimų pagal šį reglamentą ir visų kitų patvirtinimų įrašus;
                        
                     
                           b)
                        
                        
                           4 straipsnio 3 dalyje nurodytus pakeitimo vertybiniais popieriais duomenų saugyklos gautus rašytinius patvirtinimus;
                        
                     
                           c)
                        
                        
                           rezultatus, kuriuos pakeitimo vertybiniais popieriais duomenų saugykla pateikia informaciją teikiančiam subjektui pagal 4 straipsnio 6 dalį;
                        
                     
                           d)
                        
                        
                           bet kokį informaciją teikiančio subjekto pateiktą paaiškinimą, kodėl pateikta informacija yra neišsami arba nenuosekli, arba kodėl nėra rašytinio patvirtinimo, kaip nurodyta 4 straipsnio 7 dalyje;
                        
                     
                           e)
                        
                        
                           pranešimų žurnale – duomenis apie visas informaciją teikiančio subjekto padarytas pataisas arba panaikinimą;
                        
                     
                           f)
                        
                        
                           visą kitą pagal šį reglamentą parengtą arba pateiktą informaciją.
                        
                     
            
               2.   Kiekvienas įrašas saugomas 10 metų nuo pakeitimo vertybiniais popieriais, su kuriuo tas įrašas susijęs, nutraukimo.
            
            
               3.   1 dalies d punkte nurodytame pranešimų žurnale pateikiamas pakeitimo vertybiniais popieriais unikalus identifikatorius, punkto kodas, susijusio informacijos pateikimo laiko žyma, pakeitimų laiko žyma ir aiškus pateiktos informacijos pakeitimų aprašymas, įskaitant ankstesnį ir naują tos informacijos turinį.
            
         
         
            9 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 29 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 347, 2017 12 28, p. 35.
         
            (2)  2012 m. liepos 4 d. Europos Parlamento ir Tarybos reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (OL L 201, 2012 7 27, p. 1).
         
            (3)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
         
            (4)  2019 m. spalio 16 d. Komisijos deleguotasis reglamentas (ES) 2020/1224, kuriuo Europos Parlamento ir Tarybos reglamentas (ES) 2017/2402 papildomas techniniais reguliavimo standartais, kuriais nustatoma iniciatoriaus, rėmėjo ir SPPVPS teiktina pakeitimo vertybiniais popieriais informacija ir duomenys (žr. šio Oficialiojo leidinio p. 1).
         
            (5)  2019 m. spalio 29 d. Komisijos įgyvendinimo reglamentas (ES) 2020/1225, kuriuo nustatomi iniciatoriaus, rėmėjo ir SPPVPS teiktinos pakeitimo vertybiniais popieriais informacijos ir duomenų teikimo formato ir standartizuotų šablonų techniniai įgyvendinimo standartai (žr. šio Oficialiojo leidinio p. 217).
         
            (6)  2019 m. lapkričio 12 d. Komisijos įgyvendinimo reglamentas 2020/1227, kuriuo nustatomi informacijos teikimo pagal pranešimo apie PSS pakeitimą vertybiniais popieriais reikalavimus šablonų techniniai įgyvendinimo standartai (žr. šio Oficialiojo leidinio p. 315).
      
      
         
            PRIEDAS
            Duomenų išsamumo vertinimo matrica ir atmetimo kategorijos
            
               1 lentelė
            
            
               Duomenų išsamumo vertinimo matrica
            
            
                         
                     
                     
                         
                     
                     
                         
                     
                  
                         
                     
                     
                         
                     
                     
                        Input 1. Laukelių, įtrauktų kaip „ND1“, procentinė dalis
                     
                  
                         
                     
                     
                         
                     
                     
                        Input 1 = 0 %
                     
                     
                        0 % < Input 1 ≤ 10 %
                     
                     
                        10 % < Input 1 ≤ 30 %
                     
                     
                        Input 1 > 30 %
                     
                  
                        Input 2. Laukelių, įtrauktų kaip „ND2“, „ND3“ arba „ND4 MMMM-MM-DD“, procentinė dalis
                     
                     
                        Input 2 = 0 %
                     
                     
                        A1
                     
                     
                        B1
                     
                     
                        C1
                     
                     
                        D1
                     
                  
                        0 % < Input 2 ≤ 20 %
                     
                     
                        A2
                     
                     
                        B2
                     
                     
                        C2
                     
                     
                        D2
                     
                  
                        20 % < Input 2 ≤ 40 %
                     
                     
                        A3
                     
                     
                        B3
                     
                     
                        C3
                     
                     
                        D3
                     
                  
                        Input 2 > 40 %
                     
                     
                        A4
                     
                     
                        B4
                     
                     
                        C4
                     
                     
                        D4
                     
                  
               
            
               2 lentelė
            
            
               Atmetimo kategorijos
            
            
                        
                           Atmetimo kategorijos
                        
                     
                     
                        
                           Priežastis
                        
                     
                  
                        Schema
                     
                     
                        Informacijos pateikimas buvo atmestas dėl to, kad schema neatitinka reikalavimų.
                     
                  
                        Leidimas
                     
                     
                        Informacijos pateikimas atmestas, nes informaciją teikiančiam subjektui nesuteiktas leidimas teikti informaciją iniciatoriaus, rėmėjo arba SPPVPS vardu.
                     
                  
                        Logika
                     
                     
                        Informacijos pateikimas buvo atmestas, nes punkto kodas neatitinka Komisijos deleguotojo reglamento (ES) 2020/1224 1 priedo 3 lentelėje pateiktų verčių.
                     
                  
                        Veikla
                     
                     
                        Informacijos pateikimas buvo atmestas, nes duomenų pateikimas neatitinka vieno ar daugiau turinio patvirtinimų.
                     
                  
                        Reprezentatyvumas
                     
                     
                        Informacijos pateikimas buvo atmestas pagal 4 straipsnio 6 dalį.